Man en 9 kinders sterf in botsing in VSA | Netwerk24
Man en 9 kinders sterf in botsing in VSA
21 Junie 2021 06:50
Noodpersoneel is Saterdag op die toneel waar 18 voertuie in 'n kettingbotsing in die Amerikaanse deelstaat Alabama betrokke was. Foto: Ricky Scott via Reuters
Nege kinders en 'n man het Saterdag gedurende 'n tropiese storm in die Amerikaanse deelstaat Alabama in 'n kettingbotsing tussen 18 voertuie gesterf.
Volgens die owerhede het die ongeluk ten tyde van die tropiese storm Claudette op 'n hoofweg plaasgevind.
Danny Bond, polisielid, sê 'n nege maande oue baba en haar 29-jarige pa het gesterf, asook agt kinders wat in 'n voertuig van die organisasie Youth Ranches vervoer is.
Die kinders was op pad na 'n plaas vir verwaarloosde en mishandelde kinders nadat hulle by die see vakansie gehou het.
Candice Gulley, direkteur van die plaas, is die enigste persoon in die voertuig wat die ongeluk oorleef het.
Benewens haar seun en dogter, het vier meisies wat op die plaas gewoon het, asook twee seuns, wat glo gaste was, in die ongeluk omgekom.